stanford-oval/wikipedia huggingface dataset:
בואינג B-17 מבצר מעופף
היסטוריה מבצעית > זירת האוקיינוס השקט

חיל האוויר של המזרח הרחוק, היחידה האווירית של צבא ארצות הברית באיי הפיליפינים (Far East Air Force, בקיצור FEAF; נקרא כך עד שאורגן מחדש בתחילת 1942 כחיל האוויר החמישי של ארצות הברית) היה מצויד ב־35 מפציצי B-17, שבסיסם בשדה קלארק באי לוזון, כ־70 ק"מ מצפון מערב למנילה. עם קבלת הידיעה על תקיפת פרל הארבור, החל מפקד ה־FEAF להיערך לסיורי אוויר ולתקיפת יעדים יפניים בפורמוזה, על פי התוכניות שהוכנו לפני המלחמה. מסיבה שמעולם לא הובררה לא אישר הגנרל דאגלס מקארתור, המפקד העליון בזירה, את ביצוע הצעדים הללו. שורה של דיונים והחלטות נתונות במחלוקת, שלאחריהן באו כמה אזעקות שווא על התקפות יפניות, עיכבו עוד יותר את אישור הגיחות. כאשר הגיע בסופו של דבר האישור, והמפציצים היו בשלב החימוש והתדלוק, הצליחו מפציצים יפניים להפתיע למרות הכל את ה־FEAF. בהתקפה היפנית הראשונה הושמד מחצית מהכוח האמריקני על הקרקע, ובתוך מספר ימים הושמדה כמעט כל שארית הכוח.
מטוסי B-17 השתתפו בקרבות המוקדמים בזירת האוקיינוס השקט, ובעיקר בקרב ים האלמוגים, 4–8 במאי 1942, ובקרב מידוויי, 3–7 ביוני 1942. תוצאות ההפצצות לא היו טובות; תורת הלחימה האמריקנית הכתיבה הפצצות מגובה רב, אך הסתבר שבהפצצת מטרות ימיות מגובה כזה דיוק הפגיעות הוא 1% בלבד. מאידך, הטיסה בגובה זה הבטיחה למפציצים חסינות מיירוט על ידי מטוסי הקרב היפניים, שלא היו יכולים לפעול בגבהים כאלה. בנוסף, החימוש ההגנתי הכבד של המפציצים היה יעיל מאוד נגד מטוסי הקרב היפניים הקלים.
שיא פעילותם של מפציצי ה־B-17 בזירת האוקיינוס השקט היה בספטמבר 1942. עד אמצע 1943 הוחלפו כל המפציצים במטוסים מדגמים אחרים, לאחר שמפקד הכוחות האוויריים, גנרל הנרי ארנולד, החליט על החלפתם בזירה זו במטוסי B-24. לאחר העברת רוב מטוסי ה־B-17 לזירות אחרות נותרו מספר מועט של מטוסים, ששימשו בעיקר להצנחת ציוד ואספקה לכוחות שהיו במגע עם האויב. מספר מטוסים שימשו להצנחת כוחות מיוחדים אוסטרליים ליד רבאול.
היסטוריה מבצעית > מפעילים אחרים > גרמניה הנאצית

כ־40 מטוסי B-17 שהתרסקו או שנאלצו לבצע נחיתת אונס שופצו על ידי גרמניה, וכתריסר מתוכם הוחזרו למצב טיסה. על המטוסים נצבע צלב בלקנקרוץ (גרמנית: Balkenkreuz), סמל הורמאכט ועל הגה הכיוון צלב קרס. המטוסים שימשו להערכה וללימוד נקודות התורפה של המפציץ, כדי לאמן טייסים גרמניים ביירוטו. למטוסים אחרים ניתן הסימול דורנייר Do 200 ו־Do 288, והם שימשו למטרות תובלה לטווח ארוך, כולל הצנחת סוכנים ותחזוק מסלולי טיסה סודיים במזרח התיכון ובצפון אפריקה. הגרמנים השתמשו במפציץ למטרות אלו משום שהמטוס התאים למשימות כאלו יותר מכל מטוס אחר שהיה ברשות הגרמנים.
מספר מטוסים נשמרו בצבעים ובסימול המקורי של בעלות הברית. הלופטוואפה השתמש במטוסים אלה כדי שיסתננו למבני מפציצים וידווחו על מיקומם וגובה הטיסות. על פי טענות אלו ניסיונות אלה הצליחו בתחילה, אך חיל האוויר השמיני פיתח במהירות נהלים שנועדו להזהיר ולאחר מכן לירות על כל מטוס זר שניסה להצטרף למבנה מפציצים.
היסטוריה מבצעית > הקיסרות היפנית

גם ביפן הוחזרו מספר מטוסי B-17 לכשירות לטיסה, על ידי השלמת חלקים ממטוסים שהתרסקו בפיליפינים ובמושבות ההולנדיות, בעיקר אינדונזיה. שלושת המטוסים המשוקמים, שבהם היו גם כוונות "נורדן" הסודיות, הוטסו ליפן, שם עברו הערכה טכנית מקיפה במעבדת המחקר הטכני של שירות האוויר של הצבא הקיסרי היפני. מבין שלושת המטוסים, שניים היו מדגם E ואחד מדגם D. המטוס מדגם D נחשב למיושן, אך המטוסים מדגם E שימשו לתרגול טקטיקה של מטוסי קרב מול מפציצים. המטוסים הופיעו גם בכמה סרטי תעמולה יפניים כמטוסי אויב. לאחר כיבוש יפן על ידי בעלות הברית לא נמצאו המפציצים, ונראה שנגרטו לקראת תום המלחמה בשל המחסור הקריטי במתכת שהיה ביפן.
היסטוריה מבצעית > ברית המועצות

מטוסי B-17 לא הוצעו לברית המועצות כחלק מהסיוע שהועבר לה, אך לפחות 73 מטוסים הגיעו לרשות חיל האוויר הסובייטי. במהלך יוני 1944 החלו בריטניה וארצות הברית במבצע פרנטיק, במהלכו המריאו מפציצים מבסיס פוג'יה באיטליה, הפציצו מטרות שהיו מעבר לטווח הטיסה הרגיל מהבסיסים באיטליה או באנגליה, ונחתו בבסיס פולטבה בברית המועצות (בשטחי אוקראינה המודרנית). חלק מהמטוסים נפגעו במהלך הגיחה ואחרים נפגעו בעת הפצצה גרמנית על הבסיס בפולטבה. הסובייטים שיקמו 23 מתוך המטוסים הללו וריכזו אותם ברגימנט ההפצצה ה־890, שהיה חלק מדיויזיית המפציצים ה־45. מטוסים אלה לא ביצעו שירות מבצעי. לאחר המלחמה הועבר הרגימנט למפעל בקאזאן, כדי לסייע במאמצי ההנדסה ההפוכה הסובייטיים לייצור המטוס טופולב Tu-4 שהיה העתק של המפציץ המתקדם יותר מתוצרת ארצות הברית, הבואינג B-29 סופרפורטרס.
היסטוריה מבצעית > שווייץ

במהלך המלחמה אירעו חדירות של מפציצים אמריקאיים ובריטים לתוך המרחב האווירי של שווייץ הנייטרלית. חלק מן המטוסים נפגעו במהלך גיחות הפצצה וחיפשו מסלול נחיתה. בכמה מקרים נדירים אירעו טעויות ניווט ומטוסים הפציצו בטעות מטרות בשווייץ. בעת חדירות כאלה היו מטוסי חיל האוויר השווייצרי מנסים ליירט את המפציצים ולהכריח אותם לנחות. אנשי הצוות של המטוסים היו נעצרים, כמתחייב על פי אמנת האג. במהלך אחד מניסיונות היירוט הללו הפילו מקלענים של מפציץ אמריקאי מטוס קרב שווייצרי, ובעקבות זאת סומנו המטוסים השווייצריים בפסים אדומים ולבנים בולטים כדי מלמנוע תקריות מעין אלה.
על פי נתונים שווייצריים רשמיים היו 6,501 הפרות של המרחב האווירי השווייצרי במהלך המלחמה. 198 מטוסים זרים נחתו בשטח שווייץ ו־56 התרסקו. באוקטובר 1943 עצרו השווייצרים מטוס B-17F ואת צוותו שהיה בדרכו חזרה לבסיסו מגיחת הפצצה, לאחר שהמטוס נאלץ לנחות נחיתת חירום בעקבות תקלות במנועיו. המטוס הועבר לחיל האוויר השווייצרי שהשתמש בו עד סוף המלחמה. חלקי חילוף למטוס זה נמצאו במטוסי B-17 אחרים שנאלצו לנחות בשווייץ ולא הוחזרו למצב טיסה.
לאחר המלחמה > חיל האוויר של ארצות הברית

בתוך זמן קצר לאחר סיום מלחמת העולם השנייה הוצאו רוב מטוסי ה־B-17 מהשירות. צוותי אוויר הטיסו את המטוסים חזרה לארצות הברית ושם נמכרו רובם לגריטה. מספר מטוסים נותרו בתפקידי תובלת אח"מים, חילוץ ימי וצילום אווירי. פיקוד האוויר האסטרטגי שנוסד ב־1946 עשה שימוש במטוסי B-17 לסיור. מטוסים אלו סומלו בתחילה F-9 ולאחר מכן RB-17, ושימשו בתפקיד עד 1949. עם פירוק חילות האוויר של צבא ארצות הברית והקמת חיל האוויר של ארצות הברית כחיל עצמאי הועברו רוב המטוסים הנותרים לפיקודו.
שירות החילוץ האווירי של שירות התובלה האווירית הצבאי הפעיל מטוסי B-17 שכונו "דמבו" למשימות חילוץ אווירי. כבר ב־1943 נעשו הכנות לצייד מטוסי B-17 בסירות הצלה שאותן יוכל להשליך לים במשימות חילוץ, אך רק בפברואר 1945 נכנסו מטוסים כאלה לשירות. מטוסים אלה הופעלו גם בזירת האוקיינוס השקט, במשימות חילוץ והצלה לצוותי מפציצי בואינג B-29 בגיחות על יפן. כ־130 מטוסי B-17 הוסבו למשימות אלה, וסמליהם היו בתחילה B-17H ולאחר מכן SB-17. בחלק מן המטוסים הוסר החימוש ההגנתי, ואילו באחרים שנועדו לפעול באזורי קרבות נשמרה יכולת זו. מטוסי SB-17 שירתו במהלך מלחמת קוריאה ונותרו בשירות בחיל האוויר של ארצות הברית עד אמצע שנות ה־50 של המאה ה־20.
במבצע פרשת דרכים שימשו מטוסי B-17 ככלי טיס בלתי מאוישים נשלטים מרחוק שנועדו לטוס ישירות אל תוך פטריית העשן של הפיצוץ הגרעיני ולאסוף חלקיקים מהאטמוספירה מבלי לסכן חיים של אנשי צוות. השימוש היה מוצלח והוביל להסבת מטוסים נוספים לשימוש ככלי טיס בלתי מאוישים נשלטים מרחוק וכמטוסים לשליטה בכלי טיס כאלה, למטרת ניסויים גרעיניים נוספים וניסויים בטילי קרקע אוויר וטילי אוויר־אוויר. 107 מטוסים הוסבו למטרה זו. הפעם האחרונה בה נעשה שימוש במטוס B-17 למטרה זו היה ב־6 באוגוסט 1959.
לאחר המלחמה > צי ארצות הברית ומשמר החופים

בשנים האחרונות של מלחמת העולם השנייה וזמן קצר לאחריה רכש צי ארצות הברית 49 מטוסי B-17 מעודפי חילות האוויר של צבא ארצות הברית למטרות סיור ולמשימות חילוץ והצלה. המטוסים נשאו את הסימול המקורי של הצבא, עד שב־31 ביולי 1945 סומלו מחדש כ־PB-1 (סימול שהיה בשימוש ב־1925 לציון סירה מעופפת ניסיונית, מודל 50, של בואינג).
32 מפציצים מדגם B-17G הועברו לצי ושימשו כמטוסי שליטה ובקרה תחת הסימול PB-1W. בגחון המטוסים הותקנה אנטנת מכ"ם בתוך ראדום וכן הותקנו מכלי דלק נוספים להארכת הטווח או משך המשימה. הותקנה גם אפשרות לנשיאת מכלי דלק נתיקים על הכנפיים. לכתחילה נבחרו המטוסים בשל חימושם ההגנתי הכבד, אך זה הוסר בהדרגה. המטוסים שימשו בתפקיד עד 1955, והוחלפו בהדרגה על ידי מטוסים מדגם לוקהיד WV-2, הגרסה הצבאית של מטוס הנוסעים לוקהיד קונסטליישן.
ביולי 1945 הועברו למשמר החופים של ארצות הברית, באמצעות הצי, 16 מטוסי B-17. ביולי 1946 סומלו מטוסים אלה PB-1G. מטוסי משמר החופים הוצבו בבסיסים שונים בארצות הברית ובניופאונדלנד: חמישה באליזבת סיטי, בצפון קרולינה; שניים בסן פרנסיסקו; שניים בבסיס בארג'נטייה, בניופאונדלנד, אחד בבסיס בקודיאק שבאלסקה ואחד במדינת וושינגטון. המטוסים פעלו בעיקר במשימות חילוץ ימיות, אך גם במשימות לאיתור קרחונים ומשימות צילום ומיפוי. במשימות חילוץ נשאו המטוסים בדרך כלל סירת הצלה שנישאה על הגחון ובמקום צריח התותחים בחרטום היה לעיתים קרובות ראדום מכ"ם. המטוסים פעלו בשירות משמר החופים לאורך שנות ה־50 של המאה ה־20, והאחרון שבהם יצא משירות ב־14 באוקטובר 1959.
לאחר המלחמה > פעולות מיוחדות

סוכנות הביון המרכזית, ה־CIA, השתמשה בכמה מטוסי B-17 בפעילותן של כמה חברות קש של תעופה אזרחית: סיויל אייר טרנספורט, אייר אמריקה ואינטרמאונטאיין אוויאשן. חברות אלה היו כיסוי למבצעים של הסוכנות, שכללו בעיקר הצנחת סוכנים אל תוך שטחה של סין העממית. בסיס המטוסים היה בטאיוואן והם הוטסו על ידי צוותים טייוואנים. ארבעה מטוסי B-17 הופלו במבצעים אלה.
ב־1957 פורקו מטוסי ה־B-17 הנותרים מהחימוש ההגנתי ונצבעו בשחור. מטוס אחד הועבר לפיליפינים, משם ביצע משימות סודיות לטיבט. מטוסי B-17 השתתפו במשימות חשאיות גם בחוג הקוטב, עוד ב־1962.
B-17 מבצר מעופף כסמל

ה־B-17 הפך לאחד מסמליה הבולטים של עוצמתה הצבאית של ארצות הברית, ובפרט כוחה האווירי. עוד מתחילת ייצורו קידמו אנשי הגיס האווירי של ארצות הברית את המטוס כנשק אסטרטגי, ויצרנית המטוס, בואינג, אימצה בחום את הכינוי שהודבק למטוס, "מבצר מעופף". ב־1943 נבדקה מידת פרסומו של המטוס לעומת המפציץ קונסולידייטד B-24 ליברייטור; מבין 2,500 נשאלים, 90% הכירו את ה־B-17, לעומת 73% שהכירו את ה־B-24.[דרוש מקור]
כדי לשווק את המטוס, ביצעו המפציצים טיסות ייחודיות שזכו לפרסום רב. עם מסירת המטוסים הראשונים לכנף ההפצצה 2 נערכו טיסות לקידום המטוס, תוך מתן דגש על הטווח הגדול של המטוס ועל ניווט מדויק. ב־1938 הוטס דגם הניסוי, YB-17, מהחוף המזרחי לחוף המערבי של ארצות הברית, תוך קביעת שיא חדש של 13 שעות ו־27 דקות. בדרך חזרה נשבר השיא בטיסה לכיוון זה, כאשר המטוס טס במהירות ממוצעת של 394 קמ"ש, ובסך הכל 11 שעות ודקה אחת. שישה מטוסים מכנף 2 המריאו ב־15 בפברואר 1938 לטיסת רצון טוב שזכתה לפרסום נרחב, בדרכם לבואנוס איירס, מרחק של 19,000 ק"מ. המטוסים שבו ב־27 בפברואר, ושלושה ימים לאחר מכן יצאו שבעה מטוסים לטיסה ארוכת טווח נוספת, הפעם לריו דה ז'ניירו. במשימה אחרת, שזכתה לפרסום רב, "יירטו" (כתרגיל בלבד) שלושה מטוסים אוניית משא איטלקית במרחק של 980 ק"מ מהחוף המזרחי של ארצות הברית.[דרוש מקור]
טייסים רבים העדיפו את ה־B-17 על פני ה־B-24, בשל יציבותו הרבה והקלות בהטסתו במבנה. המערכות החשמליות שבו היו פחות פגיעות מהמערכות ההידראוליות של ה־B-24, ויכולתו לטוס כאשר אחד מן המנועים נפגע הייתה טובה יותר. חיל האוויר השמיני של ארצות הברית העדיף בגלוי את מטוסי ה־B-17; מפקדו, לוטננט גנרל ג'יימס דוליטל, שאף לכוח שיהיה מורכב רק ממפציצי B-17 ומטוסי קרב P-51, כדי לפשט את הלוגיסטיקה, ואנשי מטהו תמכו בגישתו והצביעו על השרידות והיעילות הרבים יותר של ה־B-17. אחד מהמרכיבים העיקריים בתדמיתו של ה־B-17 הייתה, אכן, שרידותו. סיפורים רבים התפרסמו, ולצידם צילומים מפורסמים, שהראו מטוסי B-17 שנפגעו קשות בקרב ובכל זאת הצליחו לשוב לבסיסם. ביצועיהם של מטוסי ה־B-17 היו נחותים יחסית לאלה של ה־B-24, ואלו האחרונים יוצרו במספר רב יותר מהמבצרים המעופפים. ואולם שביעות הרצון של צוותי ה־B-17 הייתה גבוהה יותר.[דרוש מקור]
B-17 מבצר מעופף כסמל > מורשת ושימור

כאמור, בסך הכל יוצרו 12,371 מטוסי B-17 על דגמיהם השונים. כ־5,000 מתוכם הושמדו, בקרב או בתאונות. שאר המטוסים הועברו עם תום המלחמה לאחסנה ומאוחר יותר, לקראת סוף שנות ה־40 של המאה ה־20, נגרטו. מטוסים רבים הועברו לבתי קברות למטוסים. חלק מהמטוסים הללו הוסבו לשמש כמטוסים בשליטה מרחוק לאימון כמטרות לטייסי קרב. למטוסים אלה ניתן הסימון DB־17 ו־QB-17. מטוסים אחרים הוסבו לשמש כמטוסים להתראה מוקדמת, חיפוש והצלה ולחיזוי מזג אוויר ושירתו בשורות צי ארצות הברית ומשמר החופים של ארצות הברית, וזכו לסימול PB-1W או PB-1G. מטוסים אחרים הועברו לשימוש במדינות זרות, בהם מטוסים ששימשו בצרפת לצילום אוויר ומיפוי. מאוחר יותר, משנות ה־60 של המאה ה־20 ועד שנות ה־80, הוסבו מטוסי B-17 למשימות תובלה, בעיקר של מטען בתפזורת, ריסוס אווירי וכיבוי אווירי.
בתחילת שנות ה־70 החלה תנועה של שיקום מטוסים היסטוריים על ידי גופים פרטיים וממלכתיים. בארצות דוברות אנגלית נקראים מטוסים אלה "וורבירדס" (אנגלית: Warbirds, ציפורי מלחמה). הפופולריות הרבה של מטוסי ה־B-17 במלחמת העולם השנייה הפכה אותם ליעד מבוקש עבור המשקמים, אם כי נותרו מטוסי B-17 שלמים בודדים בלבד. נכון לאוגוסט 2013 היו בעולם כולו 46 מטוסי B-17 שלמים, בכל המצבים: בעלי יכולת טיסה, בתצוגה ובמצב שיקום.
B-17 מבצר מעופף כסמל > ייצוגים בקולנוע ובתרבות הפופולרית

תעשיית הסרטים בהוליווד הציגה מטוסי B-17 בסרטי התקופה, ובהם הסרטים "חיל האוויר" (Air Force)(אנ') של הבמאי הווארד הוקס (1943), בכיכובו של ג'ון גרפילד, ו"טייסי השחקים" (Twelve O'Clock High) שיצא ב־1949, בבימוי הנרי קינג ובכיכוב גרגורי פק. סרט זה זכה בשני פרסי אוסקר. שני הסרטים הללו זכו לשיתוף פעולה מלא מצד חיל האוויר של ארצות הברית ובשניהם שולבו מטוסים של חיל האוויר וצילומים אמיתיים שצולמו בעת משימות מבצעיות (בסרט "שעה שתים עשרה גבוה"). סרט זה עובד לסדרת טלוויזיה ב־1964, ששודרה במשך שלוש שנים ברשת ABC באותו שם. הסרט הבריטי "אוהב המלחמה" (The War Lover)(אנ') שיצא לבתי הקולנוע ב־1962 בכיכוב סטיב מקווין ורוברט וגנר עשה שימוש בקטעים מתוך הסרט "שעה שתים עשרה גבוה", כמו גם בשלושה מטוסי B-17 משוקמים. המפציצים הופיעו גם בסרט "טייס ניסוי" (Test Pilot)(אנ') מ־1938, בכיכובם של קלארק גייבל וספנסר טרייסי. קלארק גייבל הופיע שוב יחד עם ה־B-17 בסרט "החלטה פיקודית" (Command Decision)(אנ') ב־1948. גייבל עצמו שירת כקצין בתפקיד מקלען זנב של מפציץ B-17, ואף נטל חלק בחמש משימות מבצעיות וזכה במדליית האוויר ובצלב הטיסה המצוין. סרט נוסף שבו הופיע ה־B-17 היו "טורה! טורה! טורה!" שצולם ב־1970.
אחד מן המפציצים המפורסמים ביותר היה מטוס מדגם F שכונה "ממפיס בל". המטוס ביצע 29 גיחות הפצצה מעל גרמניה בין 7 בנובמבר 1942 ל־4 במאי 1943, ללא נפגעים מבין אנשי צוותו ומבלי שנפגע באופן חמור. לאחר הצלחה זו, הוחזרו המטוס וצוותו למסע בארצות הברית כדי לחזק את המורל וכדי לעודד רכישת איגרות חוב למימון המלחמה. סיפורו של המפציץ צולם לסרט תיעודי על ידי צבא ארצות הברית ב־1944, וסרט זה עובד לסרט עלילתי ב־1990 בשם ממפיס בל, בכיכובם של מת'יו מודין, אריק סטולץ והארי קוניק ג'וניור. מטוסי B-17 מופיעים בסרטים נוספים, ובהם הסרט הבריטי "הדרך לכוכבים" (The Way to the Stars)(אנ') מ־1945, הסרט "פורטרס" (Fortress)(אנ') מ־2012, ועוד.
בנוסף לסרטים מאוזכר המטוס ביצירות אמנות שונות. להקת קנזס מתארת בשירה "איקרוס II" (באלבום Somewhere to Elsewhere) את מעשה ההקרבה של טייס B-17. לאחר שמטוסו נפגע הוא מורה לצוות לנטוש ונותר לבדו להטיס את המטוס עד להתרסקותו. יצירות אמנות נוספות עוסקות בסבל הפסיכולוגי והפיסי של הצוותים, בעת טיסות מבצעיות בגובה רב, ובאחוז האבדות הגבוה. המשורר רנדל ג'רל כתב את הפואמה "מותו של מקלען הצריח הכדורי" (Death of the Ball Turret Gunner) ואחד מחלקי הסרט "הבי מטאל"(אנ') מציג את אופיין של משימות אלה. הצריח הכדורי היווה השראה ליצירות נוספות, כמו הפרק "המשימה" (The Mission), אותו ביים סטיבן ספילברג, בסדרה "סיפורים מופלאים" (1985).
גרסאות > תתי דגמים מבוססים על דגם E

XB-38 – דגם ניסיוני לבחינת הנעת המטוס במנועי אליסון V-1710
גרסאות > תתי דגמים מבוססים על דגם F

YB-40 – דגם בעל חימוש הגנתי מוגבר שנועד לשמש כספינת תותחים להגנת המפציצים האחרים. התוכנית בוטלה עם כניסתם של מטוסי קרב בעלי טווח מתאים לליווי המפציצים עד המטרה
F-9 – גרסה לסיור וצילום אווירי לטווח ארוך. הוסבו 16 מטוסים מדגם F. מטוסים נוספים הוסבו בהמשך עם שינויים קלים, וסומלו F-9A, ומאוחר יותר נעשו שינויים נוספים והמטוסים שהוסבו לסטנדרט זה סומלו F-9B. עשרה מטוסים מדגם G הוסבו למטרה זו וסומלו F-9C. ב־1948 שונה סימול המטוסים הנותרים ל־RB-17G.
גרסאות > תתי דגמים מבוססים על דגם G

CB-17G – תובלת גייסות, נשא עד 64 חיילים
DB-17G – גרסה נשלטת מרחוק, ללא טייס
JB-17G – מטוס לניסויי מנועים
QB-17L – גרסה נשלטת מרחוק, ללא טייס, שימשה כמטרה לאימון טייסים
QB-17N – גרסה נשלטת מרחוק, ללא טייס, שימשה כמטרה לאימון טייסים
RB-17G – גרסה לסיור
SB-17G – גרסה לחילוץ והצלה. סומל בתחילה B-17H. לאחר המלחמה הוסר החימוש ההגנתי. נכנס שוב לשירות עם תחילת מלחמת קוריאה
TB-17G – גרסה לאימונים לתפקידים מיוחדים
VB-17G – תובלת אח"מ
PB-1 – סימול שניתן למטוס אחד מדגם B-17F ואחד מדגם B-17G שהועברו לצי ארצות הברית לניסויים שונים
PB-1G – מטוסים בשירות משמר החופים של ארצות הברית למשימות חילוץ והצלה
PB-1W – מטוסים של צי ארצות הברית במשימות התראה מוקדמת מוטסת
פורטרס III‏ – 85 מטוסים שהועברו לחיל האוויר המלכותי הבריטי. רובם שימשו למטרות לוחמה אלקטרונית
מפעילות > מפעילות צבאיות

ארצות הברית ארצות הברית: הגיס האווירי של צבא ארצות הברית ולאחריו חילות האוויר של צבא ארצות הברית הפעילו את כל הגרסאות של ה־B-17, רובם בזירה האירופית אך גם בזירת האוקיינוס השקט. גם צי ארצות הברית ומשמר החופים של ארצות הברית הפעילו מספר מטוסי B-17, בעיקר למטרות סיור, חיפוש והצלה.
ברזיל ברזיל: חיל האוויר הברזילאי קיבל 13 מטוסים ב־1951. המטוסים שירתו מבסיס ברסיפה בגיחות חילוץ והצלה ומשימות סיור. יצאו משירות ב־1968.
ברית המועצות ברית המועצות: מספר מטוסי B-17 שנחתו נחיתת חירום או נחיתת אונס בשטח ברית המועצות נשמרו כמפציצים כבדים לתקופת ביניים, עד לפיתוח מטוסים דומים מתוצרת מקומית. נותרו בשימוש עד כניסת המפציץ טופולב TU-4 לשירות ב־1948.
גרמניה הנאצית גרמניה הנאצית: כ־40 מטוסי B-17 שהתרסקו בשטח גרמניה שופצו והוחזרו לשירות תחת הסימול דורנייר 200. המטוסים שימשו לביום אויב ולתובלה ארוכת טווח. על פי כמה מקורות נעשה שימוש במטוסים גם למטרות חשאיות ולסיור. הופעלו במסגרת טייסת תקיפה 200 (Kampfgeschwader 200).
דנמרק דנמרק: שני מטוסים שנרכשו משוודיה הופעלו על ידי חברת התעופה הדנית DDL. אחד מהמטוסים הועבר לגיס האווירי של צבא דנמרק ב־1948. מטוס זה הועבר לצי המלכותי הדני ב־1949 וממנו לחיל האוויר המלכותי הדני ב־1952.
טאיוואן טאיוואן: החל מ־1952 הפעילה סוכנות הביון המרכזית, CIA, מטוסי B-17 לסיור וריגול נגד סין העממית. המטוסים הופעלו על ידי אנשי צוות אוויר מטאיוואן ונשאו סמלים של טאיוואן.
יפן יפן: הופעלו לפחות 3 מטוסים מדגמים מוקדמים (D ו־E) למטרות ניסוי והערכה על ידי חיל האוויר הקיסרי היפני.
ישראל ישראל: טייסת 69 ("הפטישים") הפעילה 3 מטוסים במלחמת העצמאות ובמבצע קדש. יצאו משירות ב־1958.
הממלכה המאוחדת הממלכה המאוחדת: חיל האוויר המלכותי הבריטי הפעיל 20 מטוסי B-17C בשם פורטרס I. תוצאות הפעלתם היו מאכזבות, והנותרים הועברו לפיקוד החופים שם שימשו לסיור לטווחים ארוכים מאוד. באוגוסט 1942 קיבל פיקוד החופים 19 מטוסים מדגם F ו־45 מדגם E, שכונו פורטרס II ופורטרס IIa, בהתאמה. ב־1944 הפעיל להק 100 מטוסי פורטרס II ו־III למשימות לוחמה אלקטרונית. הטייסות שהפעילו את המטוס (מעבר ללהק 100) היו טייסות 59, 90, 206 (בין יולי 1942 לאפריל 1944), 214, 220, 223, 251, 517, 519, ו־521.
פורטוגל פורטוגל: חיל האוויר הפורטוגזי הפעיל חמישה מטוסי SB-17G למשימות חיפוש והצלה, בין השנים 1947–1960.
צרפת צרפת: חיל האוויר הצרפתי הפעיל מטוס B-17F כמטוס לתובלת אח"מ עבור הגנרל מארי-פייר קניג.
קולומביה קולומביה: חיל האוויר הקולומביאני
קנדה קנדה: חיל האוויר המלכותי הקנדי הפעיל 3 מטוסים מדגם E ושלושה מטוסים מדגם F להעברת דואר מקנדה אל חייליה באירופה. המטוסים שימשו בתפקיד זה מ־6 בדצמבר 1943 עד ה־27 בדצמבר 1946. בסך הכל ביצעו המטוסים 240 טיסות טרנס אטלנטיות.
הרפובליקה הדומיניקנית הרפובליקה הדומיניקנית: חיל האוויר הדומיניקני הפעיל שני מטוסי B-17G בין השנים 1947–1954.
מפעילות > מפעילות אזרחיות

איראן איראן: מטוס אחד של חברת TWA ניתן לשאה ב־1947.
ארגנטינה ארגנטינה
ארצות הברית ארצות הברית: חברת התעופה TWA רכשה מטוסי B-17G עודפים לאחר המלחמה. המטוסים שימשו בקווי תעופה במזרח התיכון. חברה אחרת, אירו יוניון, השתמשה במטוסי B-17 כמטוסים לכיבוי שריפות החל מ־1961.
בוליביה בוליביה: 25 מטוסים הופעלו בתעופה האזרחית בבוליביה, תחת חברות שונות.
דנמרק דנמרק: חברת התעופה הדנית DDL רכשה שני מטוסים משוודיה ב־1945. אחד מהם הועבר לגיס האווירי של צבא דנמרק.
מקסיקו מקסיקו: ממשלת מקסיקו הפעילה מספר מטוסי B-17G ללוחמה נגד המאפיה.
צרפת צרפת: IGN, המכון הגאוגרפי הלאומי (צרפתית: Institut Géographique National) הפעיל מטוסי B-17 בין 1946 ל־1975 למטרות צילום אוויר וקרטוגרפיה.
קולומביה קולומביה
קנדה קנדה
שוודיה שוודיה: שוודיה קיבלה 9 מטוסים בעסקת שחרור של 300 אנשי צוות אמריקאיים שהיו עצורים בשוודיה. המטוסים הופעלו במסגרת חברת ABA, שהפכה מאוחר יותר לחברת התעופה סקנדינביאן איירליינס. שבעה מהמטוסים (שלושה מדגם F וארבעה מדגם G) הוסבו על ידי חברת סאאב למטוסי נוסעים בעלי 14 מקומות. ב־1946 הוחלפו כל המטוסים הללו במטוסי דאגלס DC-4.
נתונים כלליים > מאפיינים כלליים

נתונים עבור מטוס B-17G
צוות: 10 (טייס, טייס משנה, נווט, מטילן, מהנדס טיסה, אלחוטן אוויר, מקלען גוף (2), מקלען צריח כדורי, מקלען זנב)
אורך: 22.66 מטר
מוטת כנפיים: 31.62 מטר
גובה: 5.82 מטר
שטח כנף: 131.92 מ"ר
פרופיל אווירודינמי: NACA 0018/NACA 0010
משקל ריק: 16,391 ק"ג
משקל טעון: 18,300 ליברות (8,318 ק"ג)
משקל המראה מקסימלי: 24,500 ק"ג
הנעה: 4 מנועים רדיאליים עם מגדש טורבו מתוצרת קרטיס-רייט, מדגם R-1820-97 סייקלון, בעלי דחף של 1,200 כוח סוס כל אחד
נתונים כלליים > ביצועים

מהירות מרבית: 249 קשר (462 קמ"ש)
מהירות שיוט: 182 קשר (293 קמ"ש)
טווח: 2,000 מייל, (3219 ק"מ), עם פצצות במשקל 2,700 ק"ג
תקרת שירות: 35,600 רגל (10,850 מטר)
קצב טיפוס: 900 רגל/דקה (4.6 מטר/שנייה)
עומס כנף: 185.7 ק"ג/מ"ר
יחס דחף / משקל: 0.089 כוח סוס/ליברה
נתונים כלליים > השוואה בין דגמי המטוס העיקריים

להלן השוואה בין דגמי המטוס העיקריים, E,‏ F‏, ו־G:
| 0 | 1 | 2 | 3 |
| --- | --- | --- | --- |
ממדים
|  | B-17E‏ | B-17F‏ | B-17G |
מוטת כנפיים: 31.6 מ'
| אורך | 22.5 מ' | 22.8 מ' | 22.6 מ' |
| גובה | 5.9 מ' | 5.9 מ' | 5.8 מ' |
שטח כנף: 131.92 מ"ר
נתוני משקל
| משקל ריק | 15,095 ק"ג | 16,205 ק"ג | 16,391 ק"ג |
| משקל טעון | 18,261 ק"ג | 18,261 ק"ג | 24,500 ק"ג |
| משקל המראה מקסימלי | 22,101 ק"ג | 22,099 ק"ג | 29,710 ק"ג |
ביצועים
| מהירות מרבית בגובה 25,000 רגל (7,625 מ') | 511 קמ"ש | 523 קמ"ש | 462 קמ"ש |
| מהירות שיוט | 257 קמ"ש | 257 קמ"ש | 293 קמ"ש |
| תקרת שירות | 30,000 רגל (9,144 מ') | 30,000 רגל (9,144 מ') | 35,600 רגל (10,850 מ') |
טווח עם מטען פצצות במשקל 2,722 ק"ג,  במהירות 352 קמ"ש, בגובה 25,000 רגל (7,625 מ'): 3,219 ק"מ
מנועים
| מנועי המטוס | 4 מנועים רדיאליים, טוריים מקוררי אוויר מדגם רייט R-1820-65 סייקלון בעלי מגדש טורבו | 4 מנועים רדיאליים, טוריים מקוררי אוויר מדגם רייט R-1820-97 סייקלון בעלי מגדש טורבו | 4 מנועים רדיאליים, טוריים מקוררי אוויר מדגם רייט R-1820-97 סייקלון בעלי מגדש טורבו |
חימוש
מטען פצצות: מטען מקסימלי: 7,983 ק"ג מטען רגיל: 2,724 ק"ג
| מקלעים | 11 מקלעים בראונינג 0.5 מ"מ | 13 מקלעים בראונינג 0.5 מ"מ | 13 מקלעים בראונינג 0.5 מ"מ |
נתונים כלליים > חימוש

מקלעים – 13 מקלעים כבדים 0.5 אינץ' (12.7 מ"מ) בראונינג M2‏ (2 בצריח "סנטר", 2 מקלעי "לחי", צמודים לחרטום, 2 מקלעי גוף, 2 בצריח עליון, 2 בצריח כדורי בגחון, 2 בעמדת מקלען זנב, ומקלע אחד בעמדת אלחוטן, מאחורי תא הפצצות)
פצצות:
| סוג הפצצה | משקל | מספר הפצצות אותן ניתן לשאת בבת אחת |
| --- | --- | --- |
| פצצת שימוש כללי (ש"כ) | 2,000 ליברות (907 ק"ג) | 2 |
| פצצת שימוש כללי | 1,000 ליברות (453 ק"ג) | 6 |
| פצצת שימוש כללי | 500 ליברות (227 ק"ג) | 12 |
| פצצת שימוש כללי | 300 ליברות (136 ק"ג) | 16 |
| פצצת שימוש כללי | 250 ליברות (113 ק"ג) | 16 |
| פצצת שימוש כללי | 100 ליברות (45 ק"ג) | 24 |
| פצצות תבערה (מגנזיום) | 500 ליברות (227 ק"ג) | 12 |
| פצצות תבערה (גומי ובנזין) | 500 ליברות (227 ק"ג) | 12 |
| פצצות תבערה (גומי ובנזין) | 250 ליברות (113 ק"ג) | 16 |
| פצצות תבערה (זרחן) | 100 ליברות (45 ק"ג) | 40-42 |
| פצצת מצרר | 200 ליברות (90 ק"ג) | 16 |
| פצצת מצרר | 100 ליברות (45 ק"ג) | 24 |
| פצצת מצרר | 200 ליברות (90 ק"ג) | 16 |
| נפאלם (סולר) | 108 גלון (408 ליטר) | 4 |
במשימות לטווח קצר (עד 400 מייל, כ־640 ק"מ) – 3,600 ק"ג פצצות
במשימות לטווח ארוך - (עד 800 מייל, כ־1290 ק"מ) – 2,000 ק"ג פצצות
שיי צ'ארלס

שיי צ'ארלס (באנגלית: Shea Charles, נולד ב-5 בנובמבר 2003 במנצ'סטר שבאנגליה) הוא כדורגלן צפון אירי המשחק בעמדת הקשר בשפילד ונסדיי ובנבחרת צפון אירלנד.
קריירת מועדונים

צ'ארלס משחק במחלקת הנוער של מנצ'סטר סיטי מהפרמייר ליג החל משנת 2011. ב-28 במאי 2023 ערך את הופעתו הבכורה בקבוצה הבוגרת בהפסד 1-0 לברנטפורד.
ב-12 ביולי 2023 חתם בסאות'המפטון לשלוש שנים.
קריירה בינלאומית

ב-2 ביוני 2022 ערך צ'ארלס את הופעת הבכורה שלו בנבחרת צפון אירלנד, בהפסד 1-0 לנבחרת יוון במסגרת ליגת האומות 2022/2023.
רנדזינה

רנדזינה (מפולנית: rzędzić שפירושו "לדבר") היא סוג של קרקע חרסיתית שנוצרת מסלעי גיר רכים, כמו קירטון וחוואר.
תיאור

צבעיה חומים או אפורים. קרקעות אלו נחשבות כרדודות, אך עדיין עמוקות מעט יותר מטרה רוסה וכאשר הן מתפתחות על מדרונות מתונים אדמה זו היא בעלת ניקוז טוב ועשירה בגיר ובחומר אורגני כדוגמת הומוס. החומר האורגני מתרכז בשכבת הקרקע אופק A.
באופן ממוצע ברנדיזיה 22% צורן דו-חמצני, 10% אלומינה ותחמוצת ברזל, 65% סידן פחמתי, 1% אשלגן חד-חמצני ו-2% חומר אורגני.
שימושים

נוח לגדל עליהן גידולים חקלאיים.  קרקע מסוג זה מעולה לגידול גפנים ועצי זית ושאר עצי פרי, וכן טבק.
היווצרות

צמחייה צפופה תורמת להתהוות הרנדזינות.
תפוצה

רנדזינה חומה נמצאת בדרך-כלל ביערות ואילו אפורה תימצא בדרך-כלל בהרים.
הערות שוליים

↑  עמנואל מזור, גאולוגיה בפטיש ישראלי, מכון ויצמן למדע, האוניברסיטה הפתוחה, 1994, עמ' 64
↑  עמנואל מזור, גאולוגיה בפטיש ישראלי, מכון ויצמן למדע, האוניברסיטה הפתוחה, 1994, עמ' 61
ערך זה הוא קצרמרבנושא גאולוגיה. אתם מוזמנים לתרום לוויקיפדיה ו.